વાહ કબીરદાસ વાહ, કહેવાનું મન થઈ જાય એવી વાત તમે અહીં કરી છે. પ્રેમના ઢાઈ અક્ષરને બધા જ જ્ઞાન અને વિદ્વત્તાની ચરમસીમા બતાવી છે. એના માટે આપણે મોટા મોટા શાસ્ત્રોનું જ્ઞાન મેળવી પંડિત બનવાની પણ જરૂર નથી. એને માટે માત્ર જરૂર છે પ્રેમના આ અઢી અક્ષરને જાણવાની. જીવનમાં પ્રેમના આ ઢાઈ અક્ષરને પહેલાં તો વાંચતા શીખવું પડશે. કબીરદાસજીએ આવું શા માટે કહ્યું હશે? આપણને શું ‘પ્રેમ’ શબ્દ વાંચતા નથી આવડતો? એ રીતે જોઈએ તો ‘પ્રેમ’ શબ્દને તો આપણે ખૂબ સારી રીતે લખી અને વાંચી શકીએ છીએ. એટલું જ નહીં, પરંતુ પ્યાર, મહોબ્બત અને પ્રેમનાં ગાણાં ગાતાં પણ સરસ આવડે છે, પરંતુ એનાથી આપણા જીવનમાં કોઈ પરિવર્તન થતું નથી. એ બધા શબ્દોને આપણે સાવ ખોખલા અને અર્થહીન બનાવી દીધા છે.